《次韵吴兴宗送弟从沩山空印出家》
宋代·释德洪

身心俱出家，岂复论家世。一念断攀缘，即入三摩地。

珍重大愿断，此法端可恃。若能训此心，是毕丈夫事。

君看宏觉师，后身是昙谛。傥欲贮甘露，先将洁令器。

自当福人天，岂止能自利。譬如鸡出燖，真复生厌离。

空印法门杰，净慈数高弟。初不荷吾法，亦自为□瑞。

汝能倾心事，建此平生志。净中有浮念，何异目有翳。

内外俱一如，乃称真正士。以此谈妙法，要使天华坠。

百里半九十，良医三折臂。果解信此言，不愧甘蔗裔。

作者简介：年十四，父母双亡，依三峰靘禅师为童子。哲宗元祐四年（1089），试经於东京天断寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。